Lapin yliopiston prosessioikeuden professori Mikko Vuorenpää on kirjoittanut urallaan kolme pääsykoekirjaa ja vastannut niitä koskeviin kysymyksiin. Parhaimmillaan hän on saanut neljä pistettä kymmenestä. Silti hän kannattaa oikeustieteellisen pääsykokeita.

Oikeustieteellisen pääsykokeet ovat tunnetusti vaikeat. Kuvituskuva. Mostphotos

Opiskelupaikkaa oikeustieteellisestä tavoittelevat kokelaat pähkäilivät tiistaina pääsykoekysymysten kanssa. Kokeet ovat tunnetusti vaikeat. Jopa niin vaikeat, ettei pääsykoekirjan kirjoittaja saa läheskään täysiä pisteitä omia kirjojaan käsittelevistä kysymyksistä.

– Ne pääsykokeet ovat niin mahdottoman vaikeita, sanoo Lapin yliopiston prosessioikeuden professori Mikko Vuorenpää.

Hän on kirjoittanut kolme pääsykoekirjaa ja vastannut joka kerta niistä tehtyihin kysymyksiin. Parhaimmillaan hän on saanut neljä pistettä kymmenestä.

– Kerran taisi tulla kahta ja kolmea pistettä. Neljään pisteeseen olen päässyt, ja sekin oli sellainen tapaus, että tarkastaja kertoi olettaneensa, että minulla on oikeaa tietoa, kun käsialastani ei oikein saanut selvää, kertoi hyväntuulinen Vuorenpää.

Hän jakoi kokemuksensa Twitterissä tiistain pääsykoepäivän kunniaksi.

Kannattaa oikeustieteellisen pääsykokeita

Vuorenpää muistelee vastanneensa omaa kirjaansa koskevaan kysymykseen viimeksi vuonna 2012 työskennellessään Turun yliopistossa. Lapin yliopistossa hän ei ole pääsykoekirjoja vielä kirjoittanut.

Vuorenpää kertoo kannattavansa oikeustieteellisen pääsykokeita niiden vaikeudesta huolimatta.

– Se mittaa ihmisten kiinnostusta. Mitä kiinnostuneempi on sitä enemmän pystyy lukemaan. Jos kysymys on hirvittävän vaikea, niin se on kaikille yhtä vaikea. Siinä vain pistetään järjestykseen pääsykokeeseen osallistuvia ihmisiä.

Hän kertoo julkaisseensa keskiviikkona asiaa käsittelevän twiitin, koska hänen aiempaa viestiään oli käytetty pääsykokeiden kritisoimiseen. Vuorenpään mukaan oikeustieteellisen pääsykokeiden kritisoiminen ei ollut kuitenkaan hänen tarkoituksensa, ainoastaan niiden vaikeuden esiin tuominen.

– Vaikka sain neljää pistettä maksimissaan, monet hakijat saivat täysiä pisteitä kysymyksistä, joita kirjastani tehtiin. Monet hakijat osasivat vastata paremmin kuin minä.

Hän kertoo tuntevansa yhden professorin, joka olisi päässyt joka vuosi läpi oikeustieteellisen pääsykokeista. Vuorenpään mukaan pääsykokeessa on kysymyksiä neljältä eri oikeuden alalta.

Vuorenpään mukaa tiettyjen tieteenalojen kohdalla opiskelijat voidaan hyvin valita todistusvalinnan perusteella. Tällaisia ovat hänen mukaansa esimerkiksi matemaattisluonnontieteelliset alat.

– Jos lukiossa on jo pärjännyt hyvin näissä aineissa, niin siinä on jo mitattu kiinnostus päästä opiskelemaan. Oikeustiede on hyvin erilainen, koska oikeustiedettä ei opeteta lukiossa. Sen takia oikeustieteessä valintakoe on hyvin keskeinen.

”Ei se pahalta tuntunut”

Entä miltä tuntuu, kun hakijat saavat kysymyksestä parempia pisteitä kuin pääsykoekirjan kirjoittaja?

– Hyvin nöyryyttävää, Vuorenpää kertoi naureskellen.

– Ei se ainakaan pahalta tuntunut, hän lisää.

Tiistaisia kokeita Vuorenpää kuvaili mahdottoman vaikeiksi.

– Olen nyt perehtynyt kysymyksiin tarkasti ja voin sanoa, että ainoa tehtävä, jonka olisin osannut suorittaa oikein, on valintakokeen 1. sivulla ohjeistettu WC-käynti. Ja tästäkään en ole ihan varma, Vuorenpää kirjoitti tiistaina Twitterissä.

LINDA LAINE